**Sonia Molanes Costa**, nada en Cangas o 28 de maio de 1980, é unha ex-piragüista galega. Foi dúas veces campioa do mundo no K2 200 metros, en 2001 e 2002, tres veces campioa de Europa e participou nos Xogos Olímpicos de 2008.

Traxectoria
-----------

Monumento homenaxe a Sonia Molanes e outros padexeiros olímpicos de Aldán
Comezou de nena no deporte do piragüismo, no Club Náutico de Rodeira, e aos trece anos fichou polo Club Mar Ría de Aldán, un dos principais conxuntos de piragüismo a nivel galego e estatal, onde tamén remaban David Cal ou Teresa Portela. En 1995 empezou a adestrar de forma semiprofesional no Centro Galego de Tecnificación Deportiva de Pontevedra, e ao ano seguinte fichou polo Kayak Tudense.

O seu primeiro campionato de España de piragüismo conseguiuno ese mesmo 1996. En xullo de 2001 proclamouse campioa de Europa de K2 200 metros no Campionato Europeo celebrado en Milán, xunto á sevillana Beatriz Manchón. Ademais foron prata na proba dos 500 metros.

Un mes despois, no Campionato Mundial celebrado en Poznan, coroouse campioa do mundo xunto a Manchón no K2 200 metros. No mesmo campionato participou tamén nas probas de 500 e 1000 metros, logrando o bronce nas dúas distancias. Ao ano seguinte en Szeged, revalidou o ouro europeo en K2 200, ao que sumou un ouro en K4 200, formando equipo con Manchón, Teresa Portela e María García, e un bronce en K2 500. No Mundial disputado en agosto en Sevilla, gañou o seu segundo título mundial en K2 200, ademais da prata en K4 200 e dous bronces en K2 500 e K4 500.

Logo de obter unha nova medalla de bronce nos campionatos de Europa de Milán, en 2008, na categoría de K-4 500m, clasificouse para disputar os Xogos Olímpicos de Pequín. Fíxoo en dúas categorías: na primeira delas, o K2 500, participou con Beatriz Manchón, sen conseguir meterse na final; pola contra, no K4 500, conseguiu un diploma olímpico ao rematar quinta na final, formando equipo con Beatriz Manchón, Teresa Portela e Jana Smidakova.

No ano 2009 conseguiu a súa oitava e derradeira medalla nun Mundial. Foi na proba de K4 500 metros, onde se fixo coa medalla de bronce. Ao ano seguinte logrou tamén o bronce no europeo, na mesma distancia.

Palmarés internacional
----------------------


| Campionato Mundial |
| --- |
| Ano | Lugar | Medalla | Proba |
| 2001 | Polonia Poznan | Medalla de ouro Ouro | K2 200m |
| Medalla de bronce Bronce | K2 500m |
| Medalla de bronce Bronce | K2 1000m |
| 2002 | España Sevilla | Medalla de ouro Ouro | K2 200m |
| Medalla de prata Prata | K4 200m |
| Medalla de bronce Bronce | K2 500m |
| Medalla de bronce Bronce | K4 500m |
| 2009 |  Dartmouth | Medalla de bronce Bronce | K4 500m |
| Campionato Europeo |
| Ano | Lugar | Medalla | Evento |
| 2001 | Italia Milán | Medalla de ouro Ouro | K2 200m |
| Medalla de prata Prata | K2 500m |
| 2002 | Hungría Szeged | Medalla de ouro Ouro | K2 200m |
| Medalla de ouro Ouro | K4 200m |
| Medalla de bronce Bronce | K2 500m |
| 2008 | Italia Milán | Medalla de bronce Bronce | K4 500m |
| 2010 | España Trasona | Medalla de bronce Bronce | K4 500m |

Notas
-----

1. ↑  "Teresa Portela y Sonia Molanes se alzan con el título europeo". *La Voz de Galicia* (en castelán). 21 de xullo de 2002. Consultado o 12 de agosto de 2021.
2. ↑  "Manchón y Molanes, oro en K-2". *ABC* (en castelán). 27 de agosto de 2001. Consultado o 12 de agosto de 2021.
3. ↑  "Palmarés do Campionato do Mundo de Piragüismo" (PDF). *bcu.org.uk* (en inglés). Archived from the original on 13 de xaneiro de 2016. Consultado o 12 de agosto de 2021.
4. ↑  "K2 500 nos Xogos Olímpicos de 2008". *sports-reference.com* (en inglés). Arquivado dende o orixinal o 18 de abril de 2020. Consultado o 12 de agosto de 2021.
5. ↑  "K4 500 nos Xogos Olímpicos de 2008". *sports-reference.com* (en inglés). Arquivado dende o orixinal o 18 de abril de 2020. Consultado o 12 de agosto de 2021.
6. ↑  "Bronce dulce para Portela y Molanes". *La Voz de Galicia* (en castelán). 16 de agosto de 2009. Consultado o 12 de agosto de 2021.

|  |  |
| --- | --- |
| Control de autoridades | 
* Wd: Q3326502
* Sports Reference: sonia-molanes-1

 |